waarheid | Bodemklippe
163. Waarheid en vryheid – net by God.
Posted on Mei 14, 2018 by Ansophie Joubert
Soms as ek in my gedagtes so oor die geskiedenis sweef dan “sien” ek net oorlog. Soveel van die simboliek in die Bybel gaan oor wapens en oorlogvoering in ons stryd teen boosheid wat ons in nederlaag laat leef. Ons koninkrykswapens laat ons oorwin. In die politieke stryd van die mensdom het die Franse, Russiese en Amerikaanse rewolusies nuwe eras ingelei. Nazi Duitsland het die vryheid van die wêreld bedreig en is met groot bloedvergieting en determinasie gestuit. Daar is soveel ander voorbeelde.
Binne dit alles word vryheid en waarheid vuriglik gedebateer omdat beide konsepte wye definisie vereis. Dit is woorde wat uit die antieke bestaan van die mensdom dateer en oor eeue bespreek is. Vryheid is slegs moontlik in verhouding tot die mate van vryheid van die volgende persoon. Waarheid moet aan ‘n standaard gemeet word.
Vryheid word gedefinieer as: ongebonde, ongedwongendheid, eiemagtigheid, onafhanklik, maak-soos-jy-wil, privilegie.
Daar is na alles net een persoon in die ganse geskiedenis van die mensdom wat gesê het: Ek is die waarheid. (Johannes 14:6)
Hier in die wel-bekende woorde van Jesus oor waarheid en vryheid neem die Jode aanstoot oor sy beskuldiging van hulle gebondenheid. (Johannes 8:31 en verder)
Hy praat van die slawerny van sonde. Vir die Jode was vryheid uiters belangrik. Hulle was onderduk deur die Romeine op dieselfde manier as in Egipte, Assirië en Babilon. Hulle het die woord van God geken wat hulle vryheid waarborg (Levitikus 25:39-42). Hulle eie pogings om hulle vryheid terug te wen het uitgeloop op ‘n menigte bloedige opstande.
Jesus praat van die slawerny van sonde. Die Grieke het gemeen dat slegs die wyse mens vry is; die onwyse is nie vry nie. Socrates het gesê: Hoe kan ‘n mens dink hy is vry as sy eie begeertes hom regeer? Paulus dank God vir die vryheid van die slawerny van sonde (Romeine 6:17-20).
Wanneer daar sonde is, bepaal sonde die lewe. Mens hoor dikwels mense sê: ek kan besluit wat ek met my lewe doen en ‘n permissiewe lewe ly as ek wil. Hulle besef nie dat hulle nie besluit nie. Hulle sonde besluit en verlei hulle om te dink dat dit hulle eie besluit is. In sonde het ‘n mens geen mag om te besluit nie. So kragtig is sonde dat mense sal aangaan daarmee al sou hulle die vernietiging daarvan in hulle lewe sien.
Elke Jood het geglo dat hy veilig in die Here was omdat hy ‘n direkte afstammeling van Abraham was. Gehoorsaamheid aan God was nie so belangrik soos die stamboom nie. Jesus is reguit hieroor. Miskien is dit moontlik om jou lewe te lei op reputasie, erfenis, welvaart, geskiedenis en tradisie, maar ware lewe is nie op die glorie van die verlede baseer nie.
‘n Ware afstammeling van Abraham is in karakter net soos Abraham, nie in vlees en bloed nie. Hulle wil Jesus doodmaak, maar toe God se boodskapper by Abraham aandoen, het Abraham hom met sy heel beste gasvryheid ontvang (Genesis 18:1-8).
Jesus sê dat hulle die werke van die duiwel doen (8:44). God se lewe in jou moet in jou woorde en werke manifesteer.
God is nie jou Vader as jy Jesus en Sy werke nie herken nie. Hulle maak staat op geboorte, maar eintlik is hulle kinders van die owerspelige verhouding met vals godsdiens.
Hulle verstaan nie dat hulle geestelik doof en blind en intelletueel gestrem is nie. Godsdiens maak blind sodat die karakter van Jesus nie duidelik is nie.
Die duiwel is ‘n moordenaar. Hy moor waarheid, kennis en insig. Dit lei tot die dood, selfs al lewe mens nog fisies. Die duiwel is ‘n leuenaar en hy inspireer elke leuen op aarde. Die valsheid in godsdiens is die werk van die duiwel.
Jesus daag hulle uit om die boosheid in Sy lewe uit te wys (8:46,47). As hulle dit nie kan doen nie, waarom glo hulle nie?
Die Heilige Gees openbaar waarheid en stel die mens in staat om dit te verstaan. Sonder die Heilige Gees is dit onmoontlik om enigiets van waarde te herken. Godsdiens sluit die Gees uit en veroorsaak geestelike dood. As jy jou hart sluit vir die Heilige Gees, is jy ‘n vreemdling vir God selfs al is jy godsdienstig. Godsdiens is menslik en kom neer op menslike idees oor God. Dit is nie ware kennis nie.
Dit was ‘n geweldige belediging om aan hulle te sê dat hulle vreemdelinge vir God is.
Die Hebreeuse woord vir Samaritaan is Shomeroni (8:48). Dit sou ook kon beteken prins van die duiwels. Hulle het Jesus beskuldig dat Hy mal is en dat die duiwel hom mal maak. Hy het geantwoord en gevra hoe kan die duiwel eer aan God bring. Sy doel was om God al die eer te gee. Hulle het die duiwel in hulle gehad – Hy het dit in soveel woorde gesê.
Hy wou nie wêreldse eer hê nie. Hy het geweet Hy sou verwerp word, ly en gekruisig word. Sy oog was op God om Hom te verhef tot Sy plek.
Hier in die laaste verse van Johannes 8 maak Jesus die een verklaring op die ander, amper asof Hy wil aanstoot gee. Hy will hulle dwing tot Gees-insig wat hulle nie gehad het nie. Hoe is dit moontlik dat iemand nie sterf nie? Abraham en al die profete was dood. (Sagaria 1:5)
Jesus praat van geestelike dinge in die fisiese realm. Aan ons sê Hy: sien alles in die geestelike realm. Elke dag word geleef met die oog op die ewigheid.
Wat is die dood? Dit is maar net ‘n intieme ondervinding met God.
Ons leef in die onsigbare koninkryk. Ons praat die taal van die hemel waar probleme die geleentheid vir wonderwerke is terwyl ons in die voetspoor van die Almagtige loop.
Alle ware eer kom van God af. Wêreldse eer beteken niks. Daar is geen self-goedkeuring wat die toets van die ewigheid deurstaan nie.
Jesus weet Hy het unieke kennis van God wat in kontras staan tot wat die mense gehoorsaamheid noem. Hy weet presies wat God se hart is.
Jesus maak nog ‘n “verregaande” verklaring. (8:56) Hy sê Hy was voor Abraham. Dit was soos ‘n vonk in droeë hout.
Die Jode het geglo dat Abraham in die paradys was en alles op aarde sien. Jesus sê Hy is uit Abraham gebore en daarom sal Abraham juig in hierdie dag. Dit was in die geboorte van die Messias wat al die nasies van die aarde sou juig. Aan Abraham is ‘n visioen van die Messias gegee (Genesis 15:18-21).
Abraham het gelag toe hy hoor hy gaan ‘n seun hê. Die Rabbi’s het geleer dat hy in die nuus oor die Messias gejuig het en daarom gelag het.
Dit was maklik om te verstaan dat Abraham die Messias gesien het. Hulle kon egter nie verstaan dat Jesus sê dat Hy voor Abraham bestaan het nie. Op vyftig het die Leviete afgetree. Jesus was heeltemal te jonk om as wys gereken te word. Jesus het eintlik gesê dat Hy tydloos is.
Deur dit te sê het Hy aanspraak gemaak daarop dat Hy God is. Hy het Israel se vaders waarlik geken; Abraham, Isak en Jakob en al die geloofshelde van ouds. Hy het ‘n mens geword om ons te wys hoe God werklik is.
Dit is die verklaring wat Hy maak en hulle wou Hom doodmaak daarvoor. Hy het eenvoudig weggeloop omdat dit nog nie Sy tyd was nie.
Posted in Afrikaans - Christen,Bybelstudie,Uncategorized	Tagged Ek is,vryheid,waarheid
159. Weet dat jy weet – geen twyfel.
Posted on April 9, 2018 by Ansophie Joubert
Soveel keer het ek al gewonder hoe dit sou wees om in die tyd waarin Jesus op die aarde was, te geleef het. Ek moet my verbeelding gebruik om die werklikheid te bedink. Hoe sou dit wees om die praatjies oor Hom te hoor? Miskien sou ek te bang wees om teen die kerkleiers te wees. Sou ek te bang wees om openlik vir Hom te gaan luister? Die gewone mense van daardie tyd was vasgevang in ‘n harde lewe om ‘n bestaan te maak onder die politieke ystervuis van die Romeine met swaar belasting en die hoë vereistes van die kerkleiers wat absolute gehoorsaamheid verwag het.
Daar was ‘n ou liedjie in ons kerk wat die kinders gesing het: “Ek wens ek was daar”. Ek weet nie altyd nie. Is dit dalk makliker om die luuksheid van historiese terugblik te geniet?
Noodwendig is die volgende vraag: Wat het Jesus verwag? Het Hy verwag dat mense die gemeenskap en kerk verloën en Hom volg self al sou dit hulle lewe kos? Dit is nie eers die kernvraag nie. Wat daarvan as ek Hom ontmoet het en Hy sonder twyfel die antwoord was op alles wat ek nog altyd gehoop het?
Dit is die antwoord wat alle ander reaksies uitwis. Geen mens het ooit uit die teenwoordigheid van Jesus gegaan sonder ‘n daadwerklike besluit oor Hom nie. Net soos vandag, vereis Sy bestaan ‘n antwoord. Neutraliteit is onmoontlik. Wat mens sou beskryf as ignoreer kom neer op weerstand teen die trekkrag van die Heilige Gees. Nou, net soos toe is die rug wat jy draai op die Seun van God, jou lyftaal van verwerping, selfs al dink jy jy maak geen besluit oor Hom nie en verklaar hovaardig dat diegene wat in sprokies wil glo, dan maar hulleself tevrede hou met storietjies van Jesus.
Wat is die waarheid oor Hom? Hoe sal jy weet?
Daar is net een manier. Dit is die bron van waarheid oor al die eeue heen. God is waarheid en Hy is die enigste bron daarvan. Daarom is die enigste manier om waarheid te ken, die Heilige Gees wat die asem van God self is.
Wanneer Hy kom, die Gees van die waarheid, sal Hy julle in die hele waarheid lei. (Johannes 16:13)
God het ons onfeilbare toegang tot die waarheid gegee. Toe Jesus op aarde was het die Heilige Gees in harte gewerk net soos wat Hy vandag ook doen.
In Johannes 7:15-136 beskuldig hulle Hom van ‘n gebrek aan ondderrig. Hoe kon Hy dit waag om Moses aan te haal? Wat het Hy in elk geval van Moses geweet? Hulle wou Hom toets met aardse akademiese vereistes.
Jesus het gesê dat Sy bron is die wysheid van God. God is die enigste bron van wysheid. (12:49; 14:10)
All great productions of the human mind and spirit are given by God. If we glory in being self-taught, if we claim that any discovery we have made is our own unaided work, we are, in the last analysis, glorifying only our own reputation and our own selves. The greatest of men think not of the power of their own mind or hand; they think always of the God who told them what they know and taught them what they can do. [William Barclay – Daily Study Bible]
Die persoon wat die wil van God bestudeer sal Sy verordeninge verstaan. Dit is nie ‘n teologiese waarheid nie. Dit is ‘n universele waarheid. Ons leer deur te kies en dan te doen. As ons wag om alles te verstaan voor ons tot aksie oorgaan, sal ons nooit begin nie.
In hierdie debat tussen Jesus en die kerkleiers, antwoord Jesus nie die aanklagte van die skare nie. Hy erken hulle bloeddorstigheid en opgesweeptheid. Hy antwoord ook nie die terloopse opmerkings wat aan Hom gemaak word nie.
Die wet bepaal dat die besnydenis op die agste dag moet plaasvind. Veronderstel die agste dag is die Sabbat. Indien die Sabbatsreëls met besnydenis “gebreek” kan word, kan Hy sekerlik dit “breek ” met genesing?
Jesus argumenteer omdat Hy graag mense wil laat dink en dieper sien. Hy wil nie hê dat hulle oppervlakkig oordeel nie. (Matteus 21:23-27)
Die skare is verstom oor sy dapper optrede. Hulle het geweet dat vyandskap met die kerkleiers groot moeilikheid kan bring. Dit het sommige oortuig dat Hy wel die Messias is.
Waar kom Hy vandaan? Almal het geweet Hy kom uit Nasaret. Die populêre mening was dat niemand sal weet waarvandaan die Messias kom nie. Almal het geweet Hy moet in Bethlehem gebore word, maar sy grootword moes ‘n misterie bly. Jesus het nie by hulle bygelowe en misterie stories ingepas nie.
Hulle het God in die abnormale gesoek. Hulle kon nie aanvaar dat Hy deel van die alledaagse is nie. God is juis in elke dag se detail. As Hy net in die abnormale en misterieuse sou manifesteer, was die wonder van God as ons Vader in ons alledaagse lewe, verlore. Hy is nooit afwesig nie.
Jesus het geantwoord met twee stellings: Hulle weet waar Hy vandaan kom, maar Hy kom ook van God. Hulle ken God nie, maar Hy ken God.
Dit was eintlik ‘n vreeslike belediging om kinders van God te vertel dat hulle nie hulle God ken nie. Daarmee saam het Hy aanspraak gemaak op baie unieke kennis van God wat uit Sy unieke verhouding met God voortspruit.
Jesus se “oortreding” het al hoe groter geword. Nie alleen was Hy ‘n verbreker van die wet nie, Hy was ‘n ketter. Hy het gepraat soos geen mens ooit toegelaat is om te praat nie.
Tog het sommige uit die skare wel geglo. Hulle het Sy wonderwerke gesien en Sy gesag erken. Dit het die leiers nog kwater gemaak. Hulle het soldate gestuur om Hom gevange te neem. Hy het gesê hulle sal Hom nie vind nie. Jesus was ten volle in beheer van Sy bediening. Sy kruisdood was op die hemelse kalender afgemerk. Dit sou nie ‘n oomblik voor die bepaalde tyd gebeur nie.
Die mense het met aardse perspektief gekyk, wanneer Hy van hemelse dinge soos die opstanding en hemelvaart gepraat het. Hulle het gedink Hy sal weggaan saam met die Jode van die Diaspora of by die Grieke gaan wegkruip.
Kon daar ‘n dag aanbreek waar ‘n mens Hom sou soek en Hom nie vind nie? Hy het belowe om Hom te laat vind. Elkeen wat Hom soek met ‘n opregte hart, sal Hom vind. (Jesaja 55:6; Matteus 7:7)
By die graf het die engel gesê: Hy is nie hier nie. Dit was die enigste tyd in die geskiedenis van die mensdom waar daardie woorde gegeld het en dit was goeie nuus. God is oral en alom beskikbaar vir die hart wat uitroep. Moet nooit jou hart se twyfel glo dat Hy jou gebed ignoreer nie.
Toe Jesus opvaar na die hemel, moes hulle wag vir die Heilige Gees (Handelinge 1) om die missie van Sy bediening voort te sit. Die Heilige Gees het verdeel en op elkeen gaan rus, net soos vandag.
Deur Sy Gees, God se asem, is Hy in en om ons. Hy sal ons in alle waarheid lei. Dit is hoe ons weet dat ons weet.
Posted in Afrikaans - Christen,Bybelstudie,Uncategorized	Tagged geloof,Johannes 7,twyfel,waarheid
Posted on Julie 27, 2017 by Ansophie Joubert
Ons het al daaroor gepraat. Nuut soos ‘n nuwe pen is iets wat al lankal bestaan. Daar is ook ander soort nuut. ‘n Nuwe een soos in absoluut die heel eerste wat bestaan. God maak iets nuut. Wat Hy nuut maak het nog nooit vantevore bestaan nie. Hy is die Skepper. Hy maak mense nuut. Hy maak die mees bose en aakligste gemors iets wonderbaar met ‘n unieke plek in die wêreld.
Ek is altyd oorstelp met die idee van ‘n nuwe begin. Het ons ou wêreld dit nie vreeslik nodig nie? Hoeveel keer sien ons lewens wat so verkeerd loop in die oppervlakkige soeke na plesier, rykdom en sukses wat lei na roekelose en onverantwoordelike besluite. In die duisternis van die gevolge van sulke oortredings, ego die hulproep na ons God wat kan nuut maak.
Hierdie glorieryke Skepper-God het mens geword om in die stof te leef en ly en hier by ons sy genesende en restorerende krag te bevestig. Johannes stel dit so:
1:14: Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid.
Hierdie vers is die kern van die ganse Evangelie van Johannes.
Die Woord wat die wêreld geskep het, die rede van God wat die wêreld in stand hou het ‘n mens geword sodat ons Hom met ons eie oë kon aanskou. God het vorm aangeneem sodat dit vir ‘n gewone mens moontlik was om Hom te sien.
Hierdie redenasie van Johannes onderskei sy Evangelie van alles anders wat ooit geskryf is. Dit was iets waarvan niemand nog ooit bewus was of verstaan het nie. Augustinus het daarna verwys en verklaar dat daar niks in enige filosofiese geskrifte bestaan, wat verduidelik hoe die Woord, vlees geword het.
Vir die Grieke was dit onmoontlik – ‘n god kon nooit mens word nie. Die wêreld en die fisiese was so korrup dat God nie eers naby dit kan kom nie.
Johannes maak hierdie skokkende stelling: God het ‘n mens geword; God het ewigheid vir tyd verruil; God het ‘n gewone lewe kom leef en sigbaar vir die mens geword. Paulus gebruik die woord VLEES om die mens se natuur en geneigdheid tot sonde te beskryf. Om dit aan God toe te skryf was ongehoord.
Sommige het gesê Jesus is ‘n spook wat nie werklik koue en honger kon ervaar nie. So sterk het hierdie gedagte posgevat, dat dit ‘n sekte geword het. Johannes maak ‘n sterk argument teen dit.
In Jesus sien ons God ons lewe leef, soos wat Hy dit sou leef as Hy op aarde moes woon. Jesus het God in ons lewe ingeleef.
Johannes skryf in klassieke Hebreeuse styl – dieselfde konsep word herhaal, bietjie anders die tweede maal vir impak en beklemtoning.
Hierdie vers bevat die twee mees belangrike woorde in die ganse Jesus-saga – genade en waarheid.
Genade is heeltemal onverdiend, iets wat ons nooit self in ons guns kan laat werk nie. Dit is aksie van God, voortspruitend uit Sy liefde om die hulpeloosheid van die mens uit die onbeperkte goedgesindheid van God te hulp te kom.
In Grieks beteken genade ook charisma of sjarme. In Jesus sien ons God se wonderbare, sagmoedige geaardheid.
Genade verduidelik God se eensydige uitreiking na die mens, sonder om enigiets terug te verwag.
Net in die daaropvolgende verse verduidelik Johannes die onbeperktheid en onuitputlikheid van God se genade.
Uit sy oorvloed het ons almal genade op genade ontvang. (Johannes 1:16)
Dit beskryf een wonder wat tot die volgende lei. Daar is altyd meer – mooier en mooier. Musiek, kuns en letterkunde het geen einde nie. God is nog soveel meer as ons aardse konsep van skoonheid. Hy is onbeperk.
In sy onbeperktheid voorsien Hy AL die genade wat ons ooit mag nodig hê. Genade is dinamies en genoeg en kan alles bedek en red. God is lief vir die mens en gee genade sonder maat. Dit mag dalk nie so duidelik uit die wet van Moses en die Ou Testament blyk nie, maar in die lewe en boodskap van Jesus is daar geen twyfel nie.
Wysgere oor eeue soek na waarheid. Hoe kan mens ooit seker van die standaard en oorspronklike, waaraan waarheid gemeet kan word, wees? Waarheid word defineer as die feit, geloofwaardigheid of realiteit in ooreenstemming met ‘n oorspronklike of ‘n standaard.
Jesus se: Ek is die waarheid (Johannes 14:6). Om die waarheid te ken, moet ons Jesus ken. Hy is toeganklik vir almal. Sommige mense vind dit moeilik om abstrakte idees te verstaan. Dit is moeilik om skoonheid te beskryf, maar almal kan iets mooi herken en met sekerheid in sy eie opinie weet dis mooi. Ons kan na Jesus wys en sê: Dit is God. In Hom weet ons wat die waarheid oor God is.
Jesus het nie vir ons kom vertel van God nie. Hy het in lewende lywe kom wys wat God is, sodat die eenvoudigste denke God kan begryp en aanvaar, net soos die mees ontwikkelde intellektuele denke met die diepte van filisofiese studies Hom kan begryp.
Jesus kommunikeer waarheid; Hy is die waarheid (Johannes 8:31) en Hy is ‘n getuie tot die waarheid (Johnannes 18:37). Hy is die oorspronklike, die standaard. Jesus wys ons die regte pad, maar stel ons ook in staat om reg te kies en dan reg te leef. Sy Gees is die gees van waarheid (Johannes 14:17; 15:26; 16:13)
Die Heilige Gees help ons om die Bybel te lees, te verstaan en te leef.
Dit is die waarheid wat ons vry maak (Johannes 8:32).
‘n Kind wat werklik weet wie hy is, is vry en vrymoedig om ten volle te leef. Die vyand wil ‘n skewe, leuenagtige beeld van onsself vir ons laat glo. Dit is hoe vrees en ongeloof in ons denke vastrapplek kry.
Die waarheid kan weerstaan word. Jesus is doodgemaak daarvoor (Johannes 8:40).
Geen mens kon nog ooit die waarheid vernietig deur dit te weier nie.
Die waarheid kan verwerp word (Johannes 8:45). Soveel mense kan nie in Jesus glo nie, net omdat dit so eenvoudig en maklik is. Sommige is so vasgevang in halwe waarhede en vals leerstellinge wat soms die groter gevaar vir die waarheid is.
Waarheid is nie abstrak nie. Dit is prakties en moet geleef word (Johannes 3:21). Dit kan geken word, aanvaar word en uitgeleef word. Om die Jesus-lewe te leef deur Sy genade is die ware lewe.
Dit is die nuwe begin, na groot tragedie, na groot rampspoed. ‘n Hele nuwe lewe, hier op die aarde binne al die gebrokenheid.
Posted in Afrikaans - Christen,Bybelstudie,Uncategorized	Tagged Evangelie van Johannes,genade,nuut begin,waarheid
Posted on Augustus 19, 2016 by Ansophie Joubert
Posted in Afrikaans - Christen,Bybelstudie,Uncategorized	Tagged geloof,kerk,openbaring,waarheid
Posted on November 19, 2015 by Ansophie Joubert
Die aankondigings het reeds begin. Die liggies is op. Die versierings is lankal uitgedink. Die klein- en groothandel van die wêreld maak gereed om te oes. Kopseer oor geskenke en reisplanne vir die Kerstyd is pynlik en werklik. Die geldlaaie raas harder as die musiek in die winkelsentrums.
Ek het nie eintlik raad vir die toestand van sake nie. In die sienlike realm sal Kersfees kom en gaan soos altyd. Die blatante verdraaiing van die waarheid en die flagrante uitbuiting van die wonder, word net meer intens tot weersinsvlak gedryf.
Net ‘n oppervlakkige bewustheid van die pyn in Parys en die Midde-Ooste waar bomme en masjiengewere enige moontlike viering verdoof en verdof, stuit jou gewone feesfokus met daardie magtelose skouer-ophaal in die seker wete dat soveel verwonding hierdie Feestyd vir derduisende in bloed gemerk is. Bid saam met my dat God in Sy kenmerkende genade en liefde sal vertroos en red in die volle krag van die kernboodskap van Kersfees.
Here Jesus, laat U koninkryk kom in hierdie deurmekaarspul. Laat U Woord kragtiglik die pyn en wonde van hierdie jaar genees. Ons verhef U as die Koning van Kersfees. Help ons om te vergewe, bewaar ons van die bose wat ons sien en beleef en red ons kinders van die vernietiging en verkrotting van boosheid in liggaam en siel.
Aan die Koning van die eeue, die onverderflike, onsienlike, alleen-wyse God, kom toe die eer en heerlikheid, tot in alle ewigheid, Amen. [1 Timoteus 1:17]
Kom ons maak ‘n realistiese opgawe van die wonder waarin ons as kinders van die Almagtige lewe, sodat ons die speelvlak van die Fees sonder kompromie in Lig en Waarheid kan voorberei.
Die eerste beginsel van Kersfees vir ons is Johannes 15:5:
“Ek is die wingerdstok, julle die lote. Wie in My bly en Ek in hom, dra baie vrugte, want sonder My kan julle niks doen nie.
Jesus staan sentraal, sonder Hom is alles en almal niks! Kersfees sonder Jesus is net ‘n klinkende metaal en ‘n luidende simbaal, in mooi Ou Vertaling Afrikaans – sommer ‘n leë blik wat rondgeskop word en geraas maak. Jesus is die kern, Hy is die Een. Hy is die spieël van God, sodat ons in staat is om te weet hoe ons wonderbare Vader, ons Vredevors, ons Raadsman is. Hy is genoeg rede en AL rede vir ons Fees. Laat ons feesvier in die volheid van die wingerdstok wat spreek van voorsiening en voorspoed op ‘n diep vlak.
Jesus is die Redder van die wêreld. Dis die boodskap wat ons ken en uitdra. Reg so.
Binne die kras geskal van leë feeste, is dit ons wat die kwalitatiewe inhoud van Kersfees bepaal.
Bodemklipvriende, moenie wegskram van die Fees nie. Dit maak nie saak dat die datum verkeerd is en die aanslag van goddeloosheid mens teen die bors stuit nie. Ons is nooit slagoffers nie. Gebruik die geleentheid. Dit word in prag en praal vir ons aangebied. Tree bewustelik in die Fees en bewapen jou met ‘n word in season – ‘n seënbede oor almal wat jy mee te doen kry. [Jesaja 50:4]
Jesus het sy dissipels gewaarsku dat hulle voor die owerhede gedaag sal word, teen hulle wil. Dit het sekerlik nie reg gevoel om met geweld en arrestasie gedwing te word om voor ongelowiges en spotters te staan nie, maar Jesus sê in Matteus 10:18:
Ook voor goewerneurs en konings sal julle gebring word ter wille van My. Dit sal julle geleentheid wees om voor hulle en voor die heidennasies van My te getuig.
Maak die beste gebruik van elke geleentheid, want ons lewe in ‘n goddelose tyd.
Tree met wysheid op teenoor die mense wat nog buite die gemeente is. Maak die beste gebruik van elke geleentheid.
Daar is geen hoër gesag op aarde as ons, die kerk van Christus nie.
Miskien moet ek dit weer uitspel, sodat ons met ‘n bewuste, denkpause dit inneem. Het jy gehoor?
Daar is niemand met meer gesag as ‘n wedergebore, bloedgewaste, Woord-versterkte kind van God nie!
Gesagsorde is goed bekend en ‘n feit van die lewe. Ouers het gesag oor kinders, bestuurders oor werknemers, regerings oor burgers, konings oor onderdane. In die geestelike realm werk dit dieselfde. Daar is engele, aartsengele, gerubs, serafims en ander wesens waarop ek nie nou wil ingaan nie. In die wêreld van boosheid is daar ook ‘n gesagsorde, daarom kon die bose geeste die outoriteit van Jesus oor hulle erken.
Dit het hy gesê omdat Jesus die onrein gees beveel het om uit die man uit te gaan.
Waar staan ons in hierdie orde? Gesag is aan ons gegee om boosheid te verdryf. Daar is geen hoër gesag as die van ‘n kind self nie.
Jesus het die twaalf bymekaargeroep en aan hulle mag en gesag gegee om alle bose geeste uit te dryf en siektes te genees.
Ons is die seun, nie die huurling nie. Johannes 10:12:
‘n Huurling is geen herder nie, en dit is nie sy eie skape nie. As hy ‘n wolf sien kom, los hy die skape en hardloop weg, en die wolf vang die skape en jaag die trop uitmekaar.
By nou sal almal al weet hoe lief is ek vir die storie van die verlore seun. Elke keer as ek dit lees, daaroor dink of iemand daaroor hoor praat, leer ek iets nuuts. Baie jare gelede het ek vir ‘n groep vroue gevra wat hulle beeld van God is. Na ‘n diskussie het ons almal saamgestem dat die beste “geestesprentjie” van God die Vader is die Pa wat wag vir die seun in hierdie verhaal. ‘n Wonder-vaderfiguur wat ‘n stoute, rebelse seun tegemoet hardloop, omhels en ‘n vrolike, oorvloed-fees hou om die herstel van sy seunskap te vier – heerlik! [Lukas 15:11-32]
By die varke besluit die seun om terug te gaan as ‘n dagloner in sy pa se huis. Hy berei sy woorde aan sy pa voor. In die arms van sy pa, kom hy net halfpad met sy woorde. Die pa knip dit kort en keer dat hy die woorde van vernedering oor homself uitspreek.
Hy het nie besef dat hy nie die reg het om te kies om ‘n slaaf te wees nie. Hy is ‘n seun. Sy flenters van vernedering word afgehaal en hy kry die beste mantel, ‘n ring wat sy posisie en outoriteit herstel en nuwe skoene. Die ganse identiteit van die seun word herdefinieer, sodat daar geen rekord van sy vernedering en verkeerde besluite is nie.
As ‘n mens ‘n kind leer fiets ry, neem mens nie foto’s van al die val en stukkende knieë nie. Daar is gewoonlik ‘n triomfantelike video van die eerste suksesvolle solo-poging! Net so hou God nie rekord van al die mislukkings van ons lewe nie. Ons vernedering word in ‘n oomblik uitgewis en ons kry ‘n hele nuwe klerekas.
Is jy gereed om Kersfees inhoud te gee met jou feesklere aan?
Kersfees word in ons wêreld ook gekenmerk met dronkpartytjies. In Efesiërs 5:18 skryf Paulus:
Moenie dronk word van wyn nie — daarin is losbandigheid; maar word met die Gees vervul.
Hoekom sou Paulus dronkenskap hoegenaamd met die Heilige Gees in verband bring? Natuurlik is dit ‘n waarskuwing teen dronkenskap, maar miskien is daar ‘n “beginsel” van dronkenskap wat hieruit geleer kan word.
‘n Dronk persoon het nie beheer oor sy denke en optrede nie. Sy vermoeë om onafhanklik te besluit is beperk. Hy is totaal en volledig onder die invloed van drank. Daar is nie ‘n deeltjie van sy verstand wat “uitgehou” kan word nie en nie beïnvloed is nie. AL sy denke is onder verdenking.
Ons as nugtere kinders van God hou sommige dele van ons denke weg van Heilige Gees invloed. Party gedagtes word oorheers deur vrees en ongeloof. Dit is soos ‘n kontrak met die bose en maak ons hele lewe kragteloos.
Laat die Heilige Gees jou denke oorheers soos wyn wat ooral invloei en jou ongeloof en vrees uitspoel. Word vervul met die regte beeld van jou Vader sodat jy ten volle begryp hoe lief Hy jou het.
Kyk diep en dankbaar en gebruik die geleentheid.
Kyk op YouTube vir die lied: No longer slaves.
Die woorde is so pragtig:
Till all my fear is gone
You split the sea, so I can walk right through it
You rescued me, so I can stand and sing
Posted in Afrikaans - Christen,Bybelstudie	Tagged feesvier,Kersfees,waarheid
68. Wat het jou betower?
Posted on Mei 27, 2015 by Ansophie Joubert
‘n Godsdiensspook is gevaarlik. Timoteus waarsku daarteen. ‘n Gedaante van godsaligheid – in Totius-Afrikaans. Deurskynende, wolkagtige kerkaktiwiteite sonder substansie, sonder krag, sonder Jesus.
Godsdiensspoke wat in die beweging wat hulle die Christendom noem, deur die ander spoke in alle denominasies op die plein van neutraliteit en gemakzone-kerk voortgesleep word en saampraat oor die oorweldigende boosheid, misdaad sonder hoop op oplossing, natuurrampe en ‘n wêreld wat besig is om ‘n vullishoop van onverantwoordelike energie-gebruik en onbenullige moord op mens en dier te word. Waar is jou God van liefde, vra hulle een-dimensionele en oppervlakkige redenasie? Hoe kan enigiemand nog glo in ‘n liefdevolle Vader wat ‘n plan het vir hierdie bloedbad van huismoles in ons voorstede en internasionale politiek met geweldadige, ekstremistiese fanatici met swart vlae en moord op hulle lippe?
Die nugter, rasionele verantwoordeliheid van die intellek is die enigste uitweg, gaan hulle voort. Die boosheid en vernietiging om ons is ‘n feit, gemaklik om waar te neem in die konkrete werklikheid van die sigbare. Hoekom is ‘n abstrakte proses binne in die innerlike dimensies van die onsigbare, die bron van die kragtige wonderwerk wat ons wêreld eintlik nodig het?
Kragtelose Christene gee die Christendom ‘n slegte naam. Godsdiens sonder Jesus en Sy bewuste Teenwoordigheid en werking op ‘n diep vlak in ons harte in onderwerping aan Sy Heilige Gees, maak oorlog in die naam van die kerk, slag die wetenskaplikes wat nuwe teorieë verkondig en veroordeel die sondaar so skerp dat hy nie by saligheid en redding uitkom nie. Woorde sonder wysheid, sonder liefde, sonder krag word die kenmerk van ‘n kerk sonder die Heilige Gees.
Die wetenskap is God se Werk, die Bybel is God se Woord. Die twee kan nooit mekaar weerspreek nie en indien dit dalk so lyk, is dit slegs die mens se gebrek aan kennis om dit te versoen.
Want nou sien ons deur ‘n spieël in ‘n raaisel, maar eendag van aangesig tot aangesig. Nou ken ek ten dele, maar eendag sal ek ten volle ken, net soos ek ten volle geken is. [1 Korintiërs 13:12]
Ons teologie moet hierdie phenomeen in die volmaakte liefde van ons Vader hanteer. Kerk staan nie teenoor wetenskap nie. Kerk behoort die onderbou van wysheid en aanmoediging vir die wetenskap op alle vlakke verskaf.
Waar pas ons in? Ons is maar net die gewone mense wat wonder oor God en Sy heelal in ons poging om te verstaan en ‘n lewe van oorwinning op ‘n planeet te leef, wat met die feite tot ons beskikking ‘n onbelangrike plek in die groter prentjie inneem.
Dit is die uitdaging van dieper insig en begrip van die onbegryplike. Dit is die belofte van die Heilige Gees, die wonderwerk in ons binneste, die transformasie van ons siel sodat ons multi-dimensioneel kan leef en nie soos ‘n wurm wat op die grond sleep, sin probeer uitmaak van wat om ons gebeur nie.
In hierdie proses van sin maak uit die onbegryplikheid om ons, is die antieke woorde van profete uit die ou beskawings van 500 jaar vC, soos salf vir windmeul-gedagtes.
Esegiël 36: 26,27:
En Ek sal julle ‘n nuwe hart gee en ‘n nuwe gees in jul binneste gee…
‘n Persoon wat die rasionele besluit neem om sy lewe aan God te onderwerp, ervaar die voorbereidingswerk van die Heilige Gees. In wedergeboorte word die innerlike mens gevul met ‘n nuwe gees – ‘n herbore gees – ‘n nuwe baba-gees. Maar daar is meer.
Net in die volgende vers in Esegiël belowe God om Sy Gees in ons binneste te gee, sodat ons in Sy weë kan wandel. Dit is ver verwyderd van die menslike pogings om die wet te onderhou. Dit is die Gees van God self wat in ons werk om Sy insettinge te ken en te leef.
Die proses is twee-ledig. Ons gees word nuutgemaak in wedergeboorte en dan kom vul God se Gees ons binneste. Dit is soos die bouer van die huis wat anders is as die inwoner van die huis. Die bouer werk aan die huis om dit tot stand te bring, maar die eienaar van die huis leef binne, eet binne, bly binne.
God se Gees kom woon in ons net op uitnodiging. Iemand het eendag gepreek en die Heilige Gees beskryf as ‘n ware heer – a true gentleman. Hy kom in op uitnodiging en vertrek sonder protes as Hy nie meer welkom is nie.
‘n Nuwe gees is God se werk – die vervulling met die Heilige Gees is God self in my.
Ons is ‘n drie-eenheid net soos God. Met die klem op die uiterlike, konkrete en sigbare is ons vlees. Met die klem op die innerlike, abstrakte en onsigbare is ons gees. Die vlees sien een-dimensioneel slegs volgens dit wat met die sinne waargeneem kan word; die gees “sien” met insig en begrip dit wat in openbaringskennis deur waarheid (Jesus) interpreteer word.
Diepe insig is slegs in Jesus moontlik. Hy is waarheid en lewe. Deur Hom word die Woord aan ons duidelik en hoor ons God se stem. Die Heilige Gees kommunikeer volgens God se wil met God self. Dit is die enigste effektiewe kommunikasie met God.
Hierdie invulling met God self is die belofte van Pinkster. Dit is kragtige en effektiewe dissipelskap. Dit is waarna ons binneste verlang. Vra dit van die Here.
Hier is drie vertalings van 2 Timoteus 3:5:
…mense wat ‘n gedaante van godsaligheid het, maar die krag daarvan verloën het. Keer jou ook van hierdie mense af.
‘n Sterk waarskuwing inderdaad. ‘n Waarskuwing teen kragtelose Christene, naam-Christene, kerk-Christene – daardie Christene wat die wonderwerkende, almagtige God reduseer tot ‘n goue kalf – ‘n vorm van godsdiens wat in hulle eie gemak-zone inpas.
Is julle dan so sonder begrip? Wie het julle verstand benewel?
o, Onverstandige Galásiërs, wie het julle betower om die waarheid nie gehoorsaam te wees nie?
Liewe Bodemklipvriend, dit is Pinkstertyd. Weet jy waaroor dit gaan? Dit is die jeuglike fees wat die hoogtepunt van die Opstanding en Hemelvaart vier. Dit is die tyd wat weer beklemtoon dat God die tweede deel van die belofte waar maak vir almal wat dit vra. Word vervul met God self. Die Gees van God in jou binneste waar jy op ‘n diep vlak kontak maak met die God is van wie ons saam met Moses verlede week gesing het:
O HERE, wie is soos U onder die gode? Wie is soos U, verheerlik in heiligheid, gedug in roemryke dade, een wat wonders doen? [Exodus 15:1]
Ons reis saam in die krag van die Opstanding en Hemelvaart en laat ons godsdiensspook-karakter ver agter…
Posted in Afrikaans - Christen,Bybelstudie	Tagged Heilige Gees,insig,waarheid